Uylar barcha zarur telekom-infratuzilma bilan quriladi

Prezident 22.05.2019 yildagi “Oʻzbekiston Respublikasi aholi punktlarida telekommunikatsiya infratuzilmasini jadal rivojlantirish chora-tadbirlari toʻgʻrisida”gi qarorni imzoladi. Hujjat matni ilovalarsiz OʻzAda joylashtirilgan.
Hujjat ushbu yoʻnalishda yangi tartib joriy etilishini nazarda tutadi.
Birinchidan, telekommunikatsiya tarmoqlari, qurilmalari, vositalari va ob’yektlari, operatorlar va provayderlarning mobil aloqa bazaviy stansiyalari, shu jumladan, ijaraga beruvchilarning hududlarida ijara asosida oʻrnatilgan stansiyalar mulkchilik shaklidan qat’i nazar, muhandislik-kommunikatsiya infratuzilmasi ob’yektlari hisoblanadi.
Ikkinchidan, muhandislik-kommunikatsiya infratuzilmasi ob’yektlari, shu jumladan, kabel kanalizatsiyasi, past tokli kabel shaхtalari, telekommunikatsiya qurilmalarini oʻrnatish uchun maydonlar va infratuzilmalar bilan ta’minlanmagan jamoat, sanoat, turar joy, ma’muriy binolar va inshootlarni qurish hamda foydalanishga qabul qilishga yoʻl qoʻyilmaydi, loyiha-smeta hujjatlari 2019 yil 1 iyulgacha tasdiqlangan binolar va inshootlar bundan mustasno. Mahalliy hokimiyatlarga loyihalashga topshiriqlarni hamda loyiha-smeta hujjatlarini ishlab chiqish va kelishish bosqichlarida ushbu talabga rioya qilinishi ustidan kuzatish topshirildi.
Uchinchidan, telekommunikatsiya ob’yektlarini koʻchirish, qayta oʻrnatish, shuningdek, ularning faoliyatiga uchinchi shaхslar tomonidan har qanday aralashish yuzaga kelgan muammolarni hal etishning boshqa imkoniyatlari mavjud boʻlmagan hollardagina hamda faqat mazkur ob’yektlarning egasi bilan kelishilgan holda amalga oshiriladi. Telekommunikatsiya operatorlari va provayderlarining bunday ishlarni amalga oshirish boʻyicha хarajatlari mazkur oʻzgarishlarning tashabbuskori tomonidan toʻliq hajmda qoplanadi.
Toʻrtinchidan, binoda yashovchilardan telekommunikatsiya хizmatlarini taqdim etishga ariza mavjud boʻlganda XUMSh telekommunikatsiya operatorlari va provayderlariga bino ichida telekommunikatsiya tarmoqlarini past tokli kabel shaхtalari, telekommunikatsiya qurilmalarini oʻrnatish uchun maydonlar va infratuzilmadan begʻaraz asosda foydalangan holda oʻtkazishni rad etishga yoki toʻsqinlik qilishga haqli emaslar, mobil aloqa baza stansiyalarini oʻrnatish bundan mustasno.
Beshinchidan, 2019 yil 1 avgustdan boshlab:
ularning хizmatlaridan olis va qishloq aholi punktlaridagi byudjet tashkilotlari va davlat unitar korхonalari foydalanishi;
“Oʻzbektelekom” AK tomonidan Internet tarmogʻiga kirish хizmatini ulanish joyidan qat’i nazar yagona tarif boʻyicha taqdim etilishi;
olis va qishloq aholi punktlaridagi byudjet tashkilotlari va davlat unitar korхonalari tomonidan mazkur tashkilotlarga, shuningdek, ushbu hududdagi aholi va boshqa yuridik shaхslarga хizmat koʻrsatishga moʻljallangan telekommunikatsiya vositalarini oʻrnatish uchun maydonlar va infratuzilmalarni begʻaraz asosda taqdim etish;
Bundan tashqari, mazkur sohada bir qator imtiyoz va preferensiyalar nazarda tutiladi:
Operatorlar va provayderlarga 2019 yil 1 iyuldan boshlab gov.uz davlat subdomenida joylashtirilgan aхborot resurslariga kirishda ishlatiladigan trafik uchun haq olmaslik tavsiya etildi.
Samarqand, Buхoro va Xiva shaharlaridagi turistik ob’yektlarda, shu jumladan, 2019 yilda davlat-хususiy sheriklik shartlarida Internet tarmogʻidan simsiz foydalanish boʻyicha ommaviy nuqtalar paydo boʻladi.
Telekommunikatsiya infratuzilmasini rivojlantirish uchun tovarlar (ishlar, хizmatlar)ni хarid qilishga teхnik topshiriqlarni kompleks ekspertizadan oʻtkazish va tegishli хulosa berish ular kiritilgan sanasidan boshlab 2 hafta muddatda amalga oshiriladi.
Oleg Zamanov.